RESOLUCIÓN do 2 de xullo de 2003 pola que se fai pública a convocatoria de I Premio Internacional Barriga Verde de textos para teatro de títeres.
INSTITUTO GALEGO DAS ARTES ESCÉNICAS E MUSICAIS — III. OUTRAS DISPOSICIÓNS — 09/07/2003

O IGAEM, a través do Centro de Documentación das Artes Escénicas e Musicais de Galicia e o Festival Internacional de Títeres Galicreques, coa colaboración dos concellos participantes, tentando dar pulo a unha das formas artísticas de maior incidencia social, a do teatro de monicreques, e en lembranza dun dos galegos pioneiros deste tipo de teatro, Barriga Verde, convoca o I Premio Internacional Barriga Verde de textos para teatro de títeres, de acordo coas seguintes bases:
Primeira.
Anúnciase a convocatoria anual do Premio Internacional Barriga Verde de textos para teatro de títeres, e establécense dúas modalidades cunha dotación económica de 3.000 euros en cada unha delas.
Segunda.
Poderán optar ó premio tódolos autores, calquera que sexa a súa nacionalidade, que presenten obras inéditas, non representadas nin premiadas con anterioridade, escritas en calquera lingua oficial, sempre e cando estes textos veñan acompañados da súa correspondente traducción para o galego.
Terceira.
Establécense dúas modalidades ás que os autores poderán optar:
-Textos de teatro de monicreques para rapaces.
-Textos de teatro de monicreques para adultos.
A dotación do premio para cada unha destas modalidades será de 3.000 euros.
Cuarta.
As obras serán de temática e extensión libres. Presentaranse acompañadas de alomenos un exemplar na lingua orixinal e cinco en galego, en exemplares separados, mecanografados a dobre espacio, en tamaño DIN A4, por unha soa cara, numerados, grampados ou encadernados.
Os textos orixinais presentaranse baixo un título e un lema, achegados dunha plica na que conste no exterior o título e mailo lema, e no interior o nome e os apelidos do autor, o seu enderezo, número de teléfono, correo electrónico -se dispón del-, a súa nacionalidade e fotocopia do documento que a acredite.
Quinta.
O prazo de admisión de orixinais remata o día trinta de agosto de dous mil tres.
Sexta.
O xurado estará composto por presidente e catro persoas de recoñecido prestixio no ámbito cultural e do teatro de monicreques, máis unha persoa nas funcións de secretario, con voz pero sen voto.
O nomeamento do xurado farase público con anterioridade á súa primeira reunión.
Os membros do xurado non poderán optar ó premio.
Sétima.
No caso de que calquera das obras presentadas ó premio recibise algún outro galardón mentres opta a este, o autor terá a obriga de lle comunicar ó Galicreques esta incidencia e procederase á súa exclusión do concurso.
O xurado actuará en pleno, se é posible en sesión única, e será necesaria a asistencia dos dous tercios dos seus membros.
As deliberacións serán secretas e delas redactarase a acta correspondente, que será asinada pola totalide dos membros do xurado.
O xurado poderá declarar deserto o premio en calquera das súas modalidades.
O fallo do xurado terá lugar no transcurso do Galicreques 2003, e darase a coñecer nos distintos medios de comunicación.
Oitava.
Os textos que desexen optar ó premio deberán ser remitidos ó seguinte enderezo:
I Premio Internacional Barriga Verde.
Centro de Documentación das Artes Escénicas e Musicais de Galicia.
Rúa do Vilar 35, 2º.
15705 Santiago de Compostela.
A Coruña - España.
Novena.
A obra galardoada poderá ser publicada polos convocantes do premio, que se reservarán para si por un prazo de dous anos desde a concesión do galardón os dereitos de edición ou de coedición, comprometéndose a lle entregar ó autor trinta exemplares da obra publicada.
Os convocantes tamén reservan para si o dereito, durante un prazo de dous anos desde a concesión do galardón, de promocionar e realiza-la montaxe e representación da obra premiada, sen que isto supoña ningún compromiso ou compensación para con respecto ó autor.
Décima.
Os orixinais non premiados poderán ser retirados no Centro de Documentación das Artes Escénicas e Musicais de Galicia, nun prazo de 30 días naturais contados a partir da data de comunicación do fallo.
Rematado o prazo sinalado de trinta días, os textos que non sexan retirados pasarán a incorporarse ó fondo de inéditos do mencionado Centro de Documentación, tendo este postestade para abri-las plicas e identificar autores e obras. Calquera acción de difusión pública dos orixinais queda supeditada á explícita autorización do autor e ás limitacións que marca a lei de propiedade intelectual.
Así mesmo, os autores dos textos poderán optar libremente a deixalos no mencionado Centro de
Documentación baixo as premisas que eles decidan e que o dito centro considere pertinentes.
Décimo primeira.
A participación nesta convocatoria supón a total aceptación destas bases.
José Manuel Soto Virulegio
Xerente do Instituto Galego das Artes Escénicas
e Musicais